b'\n_START_ARTICLE_\nRilkejeva pot\n_START_SECTION_\nOpis poti\n_START_PARAGRAPH_\nZa\xc4\x8dne se v bli\xc5\xbeini odcepa z obalne ceste SS14 proti Sesljanskemu zalivu z marino (lokacija: 45.772183\xc2\xb0N 13.627584\xc2\xb0E) pri Turisti\xc4\x8dno informativnem centru. Na za\xc4\x8detku poteka mimo kampa na desni in opu\xc5\xa1\xc4\x8denega kamnoloma ob morju na levi strani. Po kamnolomu pelje pot \xc4\x8dez del golega krasa. Tu so vidne apnen\xc4\x8daste skale z \xc5\xbelebi\xc4\x8di in gru\xc5\xa1\xc4\x8dem iz zdrobljenega kamenja._NEWLINE_Pot se nadaljuje do bunkerja iz 1. svetovne vojne, kjer je urejena razgledna to\xc4\x8dka. Spustimo se lahko v notranjost bunkerja in po kratkem podzemnem hodniku pridemo do okna, skozi katerega lahko opazujemo obalo._NEWLINE_Skozi redko kra\xc5\xa1ko go\xc5\xa1\xc4\x8davo in skalovje pelje pe\xc5\xa1pot do najvi\xc5\xa1jega dela, ki le\xc5\xbei 90 metrov nad morjem. Tu je urejena tudi razgledna to\xc4\x8dka._NEWLINE_Po razgledi\xc5\xa1\xc4\x8du vodi pot najprej po robu prepadnih sten nad morjem in med skalovjem, ki ga zara\xc5\xa1\xc4\x8da grmi\xc4\x8devje. Skozi ro\xc4\x8dno posejan gozd \xc4\x8drnega bora, pride pot do razpotja. Desno zavije na glavno cesto. Levo pa se nadaljuje po robu sten, med go\xc5\xa1\xc4\x8do in skalovjem do ostankov \xc5\xa1e enega bunkerja iz 1. svetovne vojne._NEWLINE_Nedale\xc4\x8d naprej je naslednje razkri\xc5\xbeje, na katerem pot zavije desno na glavno cesto. Na levo je novi del poti, ki pelje skoraj do Devinskega gradu. Novi del je speljan mimo izkopov, narejenih v voja\xc5\xa1ke namene, in skozi bujni me\xc5\xa1ani gozd \xc4\x8drnega bora in \xc4\x8drni\xc4\x8devja do Devina. Tu se za\xc4\x8dne tudi pot za ljudi z omejeno mobilnostjo, ki je speljana do razgledne to\xc4\x8dke na robu Devinskih sten._NEWLINE_Od aprila 2013 je bila pe\xc5\xa1pot uradno zaprta, saj jo je Carlo Alessandro Torre e Tasso, tretji grof gradu Devin iz plemi\xc5\xa1ke dru\xc5\xbeine Thurn und Taxis, lastnik zemlji\xc5\xa1\xc4\x8da, po katerem pot poteka, po izteku pogodbe zaprl za javnost. Prehodnih je bilo le prvih sto metrov poti s sesljanske in z devinske strani. 8. novembra 2015 je bila pe\xc5\xa1pot ponovno v celoti odprta.'